《寄题吴子山孤云亭》
宋代·郭祥正

重华不可见，曾参久为尘。孝道遂零落，为子吟孤云。

孤云泊南山，山下藏二亲。孤云自朝夕，坟草几冬春。

悠悠我之思，孤云浩无垠。注视讵能揽，倾耳那得闻。

音容劳梦想，涕泪濡衣巾。作亭坟之隅，奚止簠簋陈。

扬名与行道，勉勉期终身。采彼孤云篇，为子书诸绅。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。